**NÁRODNÁ RADA SLOVENSKEJ REPUBLIKY**

 **VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1391/2015

**1633a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony (tlač 1633)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

Národná rada Slovenskej republiky uznesením č. 1898 z  18. septembra 2015 pridelila vládny návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony (tlač 1633) na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

**Výbor** Národnej rady Slovenskej republiky **pre financie a rozpočet** (uzn. č. 496 zo dňa 3. novembra 2015)

**Ústavnoprávny výbor** Národnej rady Slovenskej **republiky** (uzn. č. 712 zo dňa 4. novembra 2015)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

**V čl. I sa pred doterajší text vkladá nový bod 1**, ktorý znie:

„1.V § 4a ods. 2 sa na konci pripájajú tieto slová:

Predpokladom na výkon funkcie asistenta poslanca je minimálne ukončené úplné stredné všeobecné vzdelanie alebo úplné stredné odborné vzdelanie.1ba) Poslanec môže mať najviac troch asistentov. Odmena pre asistentov poslanca a výdavky na prevádzku poslaneckej kancelárie nesmú presiahnuť sumu ustanovenú v odseku 3. Asistent môže vykonávať funkciu len pre jedného poslanca.“.

Poznámka pod čiarou k odkazu 1ba znie:

1ba) § 16 ods. 4 písm. c) a d) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

Navrhovaná zmena sa premietne aj v názve zákona.

Tento bod nadobúda účinnosť dňom uskutočnenia volieb do Národnej rady Slovenskej republiky v roku 2016, čo sa premietne do ustanovenia o účinnosti.

Doterajší text v čl. I sa označuje ako bod 2.

V súčasnosti je pre výkon funkcie asistenta poslanca v prílohe k uzneseniu NR SR z 15. decembra 2010 č. 267 určená podmienka minimálne ukončeného stredoškolského vzdelania. Navrhuje sa túto podmienku ustanoviť zákonom s tým, že sa uplatní terminológia obsiahnutá v zákone č. 245/2008 Z. z. o výchove a vzdelávaní (školský zákona) a o zmene a doplnení niektorých zákonov znení neskorších predpisov. Navrhovaná požiadavka je determinovaná charakterom a obsahom odborných služieb, ktoré má asistent poslanca vykonávať v zmysle čl. 3 zmluvy o zabezpečení služieb asistenta poslanca NR SR uzavretej v zmysle § 269 ods. 2 Obchodného zákonníka.

Zároveň sa navrhuje limitovať počet asistentov vykonávajúcich odborné služby pre poslanca. Navrhuje sa ustanoviť maximálny počet troch asistentov pre jedného poslanca z dôvodu, aby nedochádzalo k požiadavkám na uzavretie zmlúv s minimálnou sumou (napr. 2 eurá). Ak bude mať poslanec maximálne troch asistentov, odmena za výkon ich funkcie nemôže presiahnuť sumu ustanovenú v § 4a ods. 3 (obdobne ako je to v súčasnosti – príloha k uzneseniu NR SR z 15. decembra 2010 č. 267 bod 4).

Ďalej v záujme toho, aby nedochádzalo ku kumulácií činností pre viacerých poslancov, sa navrhuje obmedziť pôsobenie asistentov tak, že budú môcť vykonávať funkciu len pre jedného poslanca. Účinnosť tohto ustanovenia sa navrhuje dňom uskutočnenia najbližších volieb do Národnej rady Slovenskej republiky.

**Výbor NR SR pre financie a rozpočet**

**Gestorský výbor odporúča schváliť.**

**V čl. III sa pod § 84d vkladá nadpis**, ktorý znie:

„Prechodné ustanovenie účinné od 1. januára 2016“.

Ide o zosúladenie legislatívnej techniky s platnou právnou úpravou (§ 84c platného zákona).

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**V čl. V v nadpise pod § 31** sa slová „k úpravám účinným“ nahrádzajú slovom „účinné“.

Ide o legislatívno-technickú úpravu.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1, 2, 3** hlasovať spoločne s návrhom gestorského výboru **schváliť**.

V.

 Gestorský výbor na základe stanovísk výborov k vládnemu návrhu zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony (tlač 1633) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony (tlač 1633a) bola schválená uznesením gestorského výboruč. 515 zo 6. novembra 2015.

Týmto uznesením výbor zároveň poveril spoločného spravodajcu **Jaroslava Demiana,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona o rokovacom poriadku Národnej rady Slovenskej republiky.

Bratislava 6. novembra 2015

**Daniel D u c h o ň, v.r.**

**predseda**

 **Výboru NR SR pre financie a rozpočet**